google/wiki40b huggingface dataset:
Norwegian Air International

Historie

Norwegian Air International fikk driftstillatelse (air operator's certificate, AOC) i Irland i februar 2014. Bakgrunnen for at Norwegian etablerte seg i Irland, var at selskapet hadde starta langdistanseflyginger mellom skandinaviske land, Thailand og USA, men den norske utlendingsloven gjorde det ikke mulig å ansette asiatisk personell på fly registrert i Norge. Derfor etablerte Norwegian seg i Irland. Det ga også rett til å fly i landa som er med i Den europeiske union. Boeing 787 «Dreamliner»-fly blei overført fra norsk til irsk register. Flygere og kabinpersonale blei henta fra Thailand og USA. I henhold til selskapets driftstillatelse (AOC) har Norwegian Air International hovedkontor på Dublin lufthavn ved Dublin.
Gjennom et irsk datterselskap kunne Norwegian dra nytte av avtalen om åpent luftrom mellom EU og USA. I desember 2016 fikk Norwegian Air International tillatelse fra det amerikanske samferdselsdepartementet til å fly til USA. Norwegian hadde så langt benytta tillatelsen til et norsk datterselskap for å fly mellom Europa og USA. Sommeren 2017 starta selskapet nye ruter til USA med Boeing 737 MAX-maskiner.

Flyflåte

I desember 2017 rådde Norwegian Air International over en flåte på 69 aktive flymaskiner, alle fra Boeing 737 Next Generation. Selskapet hadde 63 Boeing 737-800 og åtte Boeing 737-MAX 8 i aktivitet.
Norsk journalisthøgskole

Norsk journalisthøgskole (tidligere Norsk Journalistskole, også kalt Journalisthøgskolen i Oslo) var en høgskole for journalistutdanning. Skolen ble etablert i Oslo i 1965, og var en videreføring av det ettårige Journalistakademiet som ble etablert i 1951. I 1994 ble høgskolen innlemmet i Høgskolen i Oslo, og ble en del av Avdeling for journalistikk, bibliotek- og informasjonsfag. Fra 2011 ble Høgskolen i Oslo slått sammen med Høgskolen i Akershus til Høgskolen i Oslo og Akershus. Institutt for journalistikk og mediefag tilbyr i dag journalistutdanning både på bachelor- og masternivå.
Wilhelm von Schoen

Bakgrunn

Wilhelm von Schoen var yngste sønn av fabrikkeieren og presidenten for handelskammeret i Worms, Johann August Schoen (1821–september 1856), og hans hustru, Maria Barbara, født Heyl (1819–1865), datter av Cornelius Heyl. Hans to eldre brødre var Cornelius Julius (født 16. mars 1848 i Worms; død 7. august 1894) og Friedrich Wilhelm (1849–1941). Etter farens tidlige død giftet moren seg med deres svoger, kunstmaleren Friedrich Wilhelm Schoen, som også ble Wilhelm Eduards stefar. Familien flyttet til Berchtesgaden i Bayern.
I 1885 giftet Wilhelm Eduard seg med Bertha Freiin de Groote, datter av den belgiske gesandt Charles de Groote. De fikk to barn; en av dem ble diplomat Wilhelm Albrecht von Schoen.

Karriere

Wilhelm von Schoen, som opprinnelig var dragonoffiser i en periode, gikk i 1877 inn i diplomatiet. Han var blant annet tysk ambassaderåd i Paris fra 1888 til 1895. Etter noen år med hofftjeneste i Coburg, var han i 1900-1905 envoyé i København. 
Wilhelm von Schoen ledsaget 31. mars 1905 keiser Wilhelm II på hans besøk i Tanger; keisererns såkalte «landing» (landstigelse) i denne marokkanske havnebyen munnet ut i den første Marokkokrisen.
Senere i 1905 ble von Schoen – bare noen få måneder etter den petersburgske blodsøndag den 9. januar/ 22. januar 1905 som utløste den russiske 1905-revolusjonen  – sendt som tysk ambassadør til Sankt Petersburg, der han var i tidsrommet 1905-07.
Han var fra oktober 1907 til juni 1910 statssekretær i Auswärtiges Amt (tilsvarende utenriksminister). Fra oktober 1910 til utbruddet av første verdenskrig i 1914 var han ambassadør i Paris. Det ble ambassadør Wilhelm von Schoens lodd den 3. august 1914 å overrekke Tysklands krigserklæring til Frankrike. Deretter reiste han og ambassadens øvrige personale hjem.
Schoen fikk i 1909 tittelen friherre.
Kajakk

Kajakk (av kal qajaq) er en liten, smal båt med dekk og spisse stevner som padles med en dobbel padleåre. Padleren sitter i en åpning i dekket, kalt en sittebrønn, og har gjerne et spruttrekk (et såkalt akuilisaq) som dekker til resten av brønnåpningen, for å hindre at vann kommer inn i båten. Kajakken var opprinnelig en eskimoisk fangsbåt, og stammer som sådan fra de arktiske strøkene i Nord-Amerika og på Grønland.

Etymologi

Den grønlandsk benevnelsen qajaq betyr mannsbåt eller jegerbåt. Tilsvarende hadde man en kvinnebåt, kalt umiaq. En qajaq er en havkajakk laget med skjelett av tre eller hvalbein og trukket med selskinn, seilduk eller annen egnet duk. Kajakker av annen form eller annet byggemateriale kalles på grønlandsk qajariaq, som betyr"«noe som ligner på en qajaq». Baidarka (eller Aleutisk Iqyax) er en lignende båt for 1 – 3 personer som stammer fra Aleutene i Alaska og primært ble brukt til transport. I dag brukes kajakk som samlebetegnelse på alle disse båttypene, herunder også om lignende fartøyer som padles med en dobbel padleåre.
What's Up, Doc?

Handling

Den distrée musikkforskeren Howard Bannister (Ryan O'Neal) er i San Francisco for å ta i mot et viktig stipendium. Med seg på reisen har han sin hysteriske forlovede Eunice (Madeline Kahn), samt en tartanveske med sine musikalske funn. På det samme hotellet bor tre andre personer med like tartanvesker: den vandrende naturkatastrofen Judy Maxwell (Barbra Streisand, med klær i vesken), en rik gammel dame (Mabel Albertson, med juveler i vesken) og en spion (Michael Murphy, med hemmelige papirer i vesken). Når to tyver og en annen spion begynner å stjele veskene, oppstår det komplikasjoner.
Almoloya del Río

Almoloya del Río er en kommune i sone I av delstaten México i Mexico. Kommunens areal er 12,49 km².
Peuce

Peuce var i antikken en øy som lå nær en av munningene til Donau i Donaudeltaet i det som i dag er den rumenske delen av Dobrudsja. Navnet kommer fra det gamle greske ordet peuke, furu. Øya var omlag like stor som Rhodos.
Det var her triballikongen Syrmus søkte tilflukt da han ble jaget av Aleksander den store. Aleksander førte skip til Donau som han skulle benytta i et anbrep på øya, men på grunn av kraftig strøm i elven, bratte bredder og hard motstand klarte han ikke dette. Til slutt reiste makedonerene fra øya og krysset i steden innover til geternes land.
En del av det mektige bastarnaefolket (trolig en blanding av germanere og keltere) slo seg ned på øya, troleg på 1000-tallet f.Kr. og fikk fra øya det alternative namnet peucini, som også ble benyttet av antikkens forfattere om bastarnaefolk som aldri hadde satt sin foten  på øya.
Det fortelles at Peuce var fødested til Alarik I, vestgoternes konge i åperioden 395–410.
Peuke skal ikke forveksles med den nærliggende øya Leuke.
Asiatech

Asiatech var et selskap som kjøpte eiendelene til Peugeots Formel 1-motorprogram ved slutten av 2000-sesongen og leverte Peugeot-baserte motorer i to år.

Historie

I 2001 leverte Asiatech sine V10-motorer gratis til Formel 1-teamet Arrows. De var imidlertid stort sett uten suksess, og året etter bestemt Arrows seg for å betale og brukte Cosworth-motorer i stedet.
I 2002 leverte Asiatech motorer til Minardi-teamet, men var igjen uten nevneverdig suksess.
I mai 2002 ble det rapportert at Asiatech skulle levere motorer til Jordan for 2003-sesongen, eller endog kjøpe ut teamet. Dette kom etter at Honda bestemte seg for å konsentrere seg om BAR-teamet, og bekjentgjorde at de ikke lenger ville levere motorer til Eddie Jordans team etter 2002-sesongen.
I løpet av 2002-sesongen begynte Asiatech også å undersøke muligheten for å starte sitt eget Formel 1-team, og kjøpte opp et tidligere Williams designfirma i Didcot. De hentet også inn Enrique Scalabroni, som designet en prototype F1-bil. Bilen var først ment som et testested for Asiatech-motorer, for deretter å skulle meldes på for 2004-sesongen. Asiatech gikk imidlertid konkurs ved slutten av 2002-sesongen.
I februar 2003 ble Asiatechs eiendeler solgt på en auksjon i Paris. Her ble det blant annet solgt 18 motorer, et dynamometer, et utvalg av maskinverktøy, samt elektronisk måleutstyr.
Vertshuset Tavern

Vertshuset Tavern ligger på Sverresborg i Trondheim. Bygningen er fra 1739 og lå opprinnelig på Brattøra i Trondheim. Bygningen var bolig for fergemannen som ferget folk over Nidelva til og fra Bakke, Lade og bygdene øst for byen. Tavern var vertshus blant annet for reisende handelsmenn som drev handel fra losjiet. I 1949 ble Tavern flyttet til Sverresborg og drives som museumsrestaurant ved Sverresborg Trøndelag Folkemuseum.
Shenbei

Shenbei nye distrikt (kinesisk: 沈北新区; pinyin: Shěnběi Xīn Qū) er et bydistrikt i den subprovinsielle by Shenyang nord i den kinesiske provins Liaoning i Folkerepublikken Kina.
Det har et areal på 852 km² og teller 280 000 innbyggere (2004).
Weizhou

Weizhou (kinesisk: 威州; pinyin: Wēizhōu) er en storkommune i fylket Wenchuan i prefekturet Ngawa i provinsen Sichuan i Folkerepublikken Kina. Småbyen Weizhou er fylkessete i Wenchuan.
Storkommunen har et areal på 128 kvkm og en befolkning på 31.409.
Røros Tweed

Røros Tweed AS  er en tekstilbedrift på Røros i Trøndelag. Den ble etablert i 1939, og produserer fortsatt pledd og andre ullvarer. Mest kjent er merkevaren Røros-pledd.
Bedriften bestod i utgangspunktet av et spinneri og etterbehandlingsavdeling for av stoff. Stoffene ble håndvevd rundt omkring i heimene i nabolaget og tatt tilbake til bedriften for etterbehandling og salg. Produktet var tweedstoff, som i stor grad ble eksportert. 
Bedriften ble modernisert på 50-tallet da en også gikk over til maskinell veving i nye lokaler. På 60-tallet ble gradvis boligtekstiler, i første rekke ullgardiner og møbelstoff, ved siden av garn, bedriftens hovedprodukt. 
Rauma Ullvarefabrikk AS kjøpte Røros Tweed i 1968. Satsing på designpledd som hovedprodukt skjedde først på slutten av 80-tallet. Bedriften er i dag den eneste produsent av pledd i Skandinavia og ledende produsent av designpledd i Nord-Europa. Hovedmarkedet er Norge.
Copersucar

Copersucar, Cooperativa de Açucar e Álcool, er et brasiliansk kooperativ som produserer rørsukker, alkohol og relaterte produkter. Det ble etablert 1. juli 1959 gjennom sammanslåing av tidigere eksisterende organisasjoner.
Kooperativet sponset på 1970-tallet formel 1-stallen Fittipaldi.
Falshomelix

Utseende

Pachystolini er små til middelsstore, brunlige trebukker. Kroppsformen er sylindrisk. Dekkvingene har ofte lysere tegninger.

Levevis

Som de fleste andre trebukker borer larvene i ved.

Utbredelse

Artene er kjent fra Kongo og Elfenbeinskysten.
Brian Idowu

Landslaget

Han ble tatt ut i Nigerias tropp til VM i fotball 2018 i Russland.
Hoelitt

Hoelitt er et mineral, oppkalt etter den norske polarforskeren Adolf Hoel. Det ble oppdaget på Spitsbergen i 1922. Dets kjemiske formel er (C₆H₄)₂(CO)₂.
Tysk kjempeschecke

Avl

Tyskland jobbet med rasen og opprettet en standard for denne. Rasen ble beskrevet først i 1908. Ørene skal være kraftige og jevnt behåret, de skal bæres stivt opprettstående og skal ha en avrundet overkant. Ørelengden skal harmonere i lengden med kroppstørrelsen, men i alle tilfelle minst 14cm ørelengde.Hodets størrelse skal hos både hanner og hunner harmonere med kroppstørrelsen. Hannens hode er større og med bre panne og nese. Kjeven skal være fyldig og lett bøyd. Hunnens hode er smalere en hannens.

Utseende

Halsen er kort og hodet sitter tett på kroppen. Hakepose skal hannen ikke ha. Da kan det forekomme såkalt hakeskjegg. Det er en tynn hudfold. Hunner kan ha en liten hakepose. På eldre dyr tillates det en større hakepose. Ved bedømmelse av hakepose skal dyret sitte i opprettet stilling. Brystet er bedt, fast og kraftig. Ryggen er bred og med god muskulatur. Rygglinjen går fra nakken til krysse i en meget sval bue. Derifra i en jevn bue. Frambeina er lange og derfor gir dyret en høy reisning. Kraftige og rette samt bredt adskilte frambein som bærer kroppen opp fra underlaget. Skulderbladene sitter tett inntil kroppen. Kaninen skal stå på labbene. Bakbeina er kraftige og skal bæres parallelt med koppen. Lårene skal være muskuløse. Beina skal ikke være framtredende og med innsidene tett inntil kroppen.
Enebakk Avis

Enebakk Avis er en avis som kommer ut i Enebakk i Akershus. Enebakk Avis AS ble startet som eget selskap under Smaalenene Medier AS. Den 22. desember 1999 kom den aller første utgaven av avisen. Enebakk Avis er eid av Amedia.
EM på skøyter 1925, menn

EM på skøyter 1925, herrer ble avholdt på Eisstadion Badrutts Park i St. Moritz den 6. til 7. februar 1925. Tittelforsvarer var nordmannen Roald Larsen, som i 1924 vant EM på Frogner stadion i Oslo. Otto Polacsek, Østerrike ble euromester.
Trastevere

Trastevere er en bydel i vestre Roma. Navnet «Trastevere» kommer fra den latinske benevnelsen «Trans Tiberim» – «på andre siden av Tiber».

Historie

Trastevere var allerede i antikken en tettbefolket bydel og omfattes av den aurelianske muren. I middelalderen var bebyggelsen begrenset til en smal remse nærmest floden Tiber. Trastevere var en av det antikke Romas arbeiderbydeler. Her bodde også mange utlendinger og randgrupper. Det bodde mange jøder her, og de hadde på et tidspunkt hele ti synagoger. Også byens første kristne konsentrerte seg her.

Beskrivelse

Trastevere, som i stor grad har bevart sitt middelalderske gatenett, består av smale gater, smug og torg/plasser. Karakteristisk er Piazza de' Renzi med dens omgivende bebyggelse. I Trastevere ligger flere interessante kirker, blant annet Romas muligens eldste Maria-kirke, Santa Maria in Trastevere med vakre absidemosaikker, og San Pietro in Montorio med Bramantes Tempietto.
I det nordlige Trastevere er Villa Farnesina. Dronning Kristina residerte i Palazzo Corsini i Trastevere.
Link Mobility Group

Historie

Selskapet ble stiftet 19. desember 2001. Selskapet jobber med mobile SMS-løsninger, kommunikasjonsløsninger, betalingstjenester med mobil, kunderelasjonshåndtering og databaser. Selskapet henvender seg til bedriftsmarkedet, og har en svært diversifisert kundegruppe. Kundegruppen deres består blant annet av Jysk , Tuborg og Røde Kors . Daglig leder er Arild Hustad og styreleder er Jens Rugseth. Selskapet har hovedkontor i Oslo i tillegg til kontorer i København, Stockholm, Hamburg, Helsingfors, Riga og Tallinn . De har 200 ansatte og over 6000 bedriftskunder. flesteparten av de ansatte jobber med produktutvikling og inn mot salg, derfor kan man si at de er et teknologi- og salgsdrevet selskap.

Bransjer

SMS-gateway 75 % av omsetningen til selskapet kommer fra denne bransjen (pr. 2016). SMS-gateway er en tjeneste som sender SMS fra bedriftene til kunder. Ofte omhandler det koder for innlogging og liknende. Selskapet har kapasitet til å sende en stor mengde SMS i sekundet .
Mobile betalingsløsninger er noe annet selskapet tilbyr. Dette omhandler blant annet faktura rett på mobilabonnementet, kredittkortbetaling og fakturaløsninger .
kommunikasjonsløsninger Link tilbyr flere applikasjons- og webbaserte tjenester. Eksempler på tjenester er bedrifter som vil nå ut til flere kunder eller nødhjelpsorganisasjoner som vil at det skal bli enklere å donere penger .
Database er en annen tjeneste de tilbyr. Dette omhandler systemer som er enklere og mer effektiv for bedriftene gjennom at nyeste informasjon er tilgjengelig i databasene deres, og at informasjonsfelt blir automatisk utfylt i systemet .

Historie

Selskapet ble stiftet 19.12.2001 og ble registrert i Brønnøysundregisteret 03.01.2002. Link mobility ble børsnotert 12.12.2013. Senere har de ekspandert i både Norge og utlandet gjennom flere fusjoner og oppkjøp. Oppkjøpene omhandler blant annet PSWinCom AS og Eniro AS i 2014 og flere utenlandske oppkjøp i 2016.
Sugrames

Utseende

Små til middelsstore, avlange, blanke gjødselbiller. Pronotum er gjerne mørkbrunt eller svart, dekkvingene rødbrune. Pronotum er ganske kraftig punktert.

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er utbredt i Asia og det sørlige Afrika.
Mina Mojtahedi

Bakgrunn

Mojtahedi er født i Iran, og har iransk far og finsk mor. De flyttet til Skottland da hun var 6 år gammel. Hennes handicap skyldes en ryggmargsskade hun fikk da hun var 13 år gammel. 
Hun har en bachelorgrad i engelsk filoligi fra Universitetet i Helsingfors, og en mastergrad i ernæring. I tillegg har hun en Ph.D i ernæring fra University of Illinois. Hun spilte rullestolbasketball i Finland før hun flyttet til USA, men da hun forstod nivået på rullestolbasketball ved University of Illinois valgte hun å flytte dit, for å satse på denne idretten. Hun flyttet dit i 2003 og spilte for University of Illinois, og på slutten av studiene sine spilte hun også profesjonelt rullestolbasketball i Tyskland, for laget RSV Lahn-Dill, fra 2010 til 2012. Da hun sluttet med rullestolbasketball begynte hun med rullestolcurling. 
Hun har bl.a. jobbet for University of Illinois i en årrekke, men bor i dag i Helsingfors i Finland, og jobber for The Threshold Association, som er en organisasjon som arbeider for funksjonshemmede.

Karriere

Mojtahedi representerte Finland ved de Paralympiske sommerleker 1996 i Atlanta i USA. Hun deltok i T53-klassen på både 100, 200 og 800 meter, men kom sist i sitt semifinaleheat på alle tre distansene, og nådde ikke finalen. Hun deltok også på maraton (T52-53), der hun kom på 12.-plass.
Innen rullestolbasketball ble hun USA-amerikansk mester i 2004, 2006 og 2008, og hun var med og vinne World Masters Cup i 2010. Hun vant det tyske mesterskapet og cupen i 2011. De vant også Champions Cup, som er europamesterskapet for klubblag. 
Hun kom på 2.-plass ved det finske mesterskapet i rullestolcurling i 2013, med laget Hyvinkään Curling, og hun vant Turku Open samme år med laget PT Maajoukkue. 
Ved VM i rullestolcurling 2013 var han reserve. Vesa Hellman var skip i VM, og de endte på 7.-plass i round robin-runden, og gikk dermed ikke videre til sluttspillet. Hun var også reserve i rullestolcurling under Paralympiske vinterleker 2014, der Finland kom på 10.-plass.
Den 72. Golden Globe-utdelingen

Den 72. Golden Globe-utdelingen ble avholdt 11. januar 2015 for å tildele priser til de beste prestasjonene innenfor film- og TV-året 2014. Programledere for prisutdelingen var Tina Fey og Amy Poehler som også var verter for den 70. og den 71. seremonien. Prisutdelingen ble sendt direkte på TV-kanalen NBC.

Vinnere og nominerte

Følgende vant priser under den 72. Golden Globe-utdelingen: Vinnerne står først og er markert med fet skrift.
Fall Finish

Fall Finish presented by PricewaterhouseCoopers er en poengbasert konkurranse i golf som går over 11 turneringer mot sesongavslutningen på PGA-touren. I 2006 begynner den med Deutsche Bank Championship og slutter med The Tour Championship. Spillere som konkurrerer i Fall Finish mottar poeng for topp-10-plasseringer i hver turnering, som fordeles med 100 poeng til 1.-plass gradvis ned til 10 poeng for en 10.-plass. En bonus på 1 million dollar fordeles på de tre beste plasseringene i Fall Finish, der vinneren mottar 500 000 dollar.
Turneringene i Fall Finish spiller tradisjonelt en viktig rolle i å avgjøre hvem som får spillerett på touren i neste sesong, og for kåringer som Årets spiller og Vardon Trophy. De ledende spillerne på touren kjemper om en plassering blant de 30 beste på pengelisten og dermed en plass i The Tour Championship. Andre kjemper om en plassering blant de 125 beste på pengelisten for å få spillerett til neste sesong.
Jone

Etymologi

Som mannsnavn er Jone dannet som en variant av Jon.
Som kvinnenavn er Jone dannet som en variant av Jona, som har to opprinnelser: en feminin from av Jon eller en kortform av Johanna. 
Alle disse navnene har opprinnelse i det greske navnet Johannes, som betyr «Gud er nådig».

Kjente personer med navnet

Personene i listen er ordnet kronologisk etter fødselsår.
MS «Hennøy» (1957)

MS «Hennøy» er et motorskip bygget i 1957 for Fylkesbaatane i Sogn og Fjordane. «Hennøy» gikk på i ruter for Fylkesbaatane fra 1957 til 1986. Den ble bygd ved Løland Motorverkstad i Leirvik. Båten skulle være en blanding av sjøbuss og bilferge og var en av tre kombinerte lokalbåter som ble bygd ved verftet. Den gikk i første omgang i trafikk mellom Bremanger og Florø. Senere i ruter som Florø-Bulandet, Lustrafjorden-Årdal, Flåm-Høyanger og Eidevågen-Krakhella i 1960.
I 1986 ble den kjøpt av Admirality Transport Co. Ltd i Karibien og fikk navnet «Admiral».
MS «Stena Adventurer»

MS «Stena Adventurer» er en ferge i eie av Stena Line som trafikkerer ruten Holyhead-Dublin.
Grunnkretser i Herøy kommune i Nordland

Grunnkretser i Herøy kommune i Nordland er delområder og grunnkretser som seksjonerer Herøy kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Trường Sơn-fjellene

Trường Sơn-fjellene, også kalt Den annamitiske fjellkjeden er en rundt 1 100 km lang fjellkjede i det vestlige Indokina og går gjennom Laos og Vietnam. I Vietnam kalles fjellene Dãy Trường Sơn og i Laos Phou Luang.
Fjellkjeden løper parallelt med kysten mot Sørkinahavet og skiller Mekong-bassenget fra havet. Fjellkjedens østlige siden reiser seg bratt opp fra slettelandet og fører en rekke små og store elver.
Det høyeste fjellet ligger i Laos og er Phu Bia med 2 820 moh. På den vietnamesiske siden er den høyeste toppen 2 711 moh og heter Phu Xai Lai Leng og ligger i kjedens nordlige del. I den nsørlige delen er den høyeste toppen fjellet Ngọc Linh med sine 2 589 moh.
Laos ligger hovedsakelig på fjellenes vestside med provinsene Houaphan og Xieng Khouang, mens Vietnam ligger hovedsakelig på østsiden med provinsene Houaphan og Xieng Khouang.
Trường Sơn-fjellene har et rikt dyreliv, med blant andre den antilopelignende Saola-oksen, den bisonlignende Gaur, Indokinatiger og Truong Son muntjak.
Under Vietnamkrigen gikk den viktige forsyningslinjen Ho Chi Minh-stien gjennom området og denne hadde av den grunn blant andre det vietnamisiske navnet Đường Trường Sơn («Trường Sơn-veien»).
Jin (Xia)

Jin (厪) eller Di Jin (帝厪), også kjent under navnene Yin Jia (胤甲) og Xu (頊), var den trettende hersker over det legendariske Xia-dynastiet i oldtidens Kina. Han flyttet hovedstaden fra Laoqiu (老丘) til Xihe (西河). Hans regjeringstid var fra 1900 f.Kr. til 1879 f.Kr..
Salafyo Costa

Salafyo Costa (Costas salafister) er en egyptisk forening som holder seminarer og driver bistandsarbeid i fattige områder i Egypt, og som er blitt skrevet om i internasjonale media. Omtrent førti prosent av mere enn 21000 medlemmer opplyser at de er salafister. Nestlederen er Basem Victor, en koptisk ortodoks kristen.
Foreningen ble startet som en Facebook-gruppe i 2011. «Costa» refererer til Costa Coffee, en multinasjonal kjede av kaféer, der flere av filialene i Egypt har huset foreningens møter.
Fläming

Fläming er et høydedrag i forbundsstatene Brandenburg og Sachsen-Anhalt i Tyskland, ca. 75 km sørvest for Berlin. De slakt bølgende bakkene i Fläming som hever seg opp over Elbens brede elveslette mot vest og sør er en endemorene som ble danna i Saale-istida av en urstrømdal som gikk nord for Fläming. Det høyeste punktet er Hagelberg på 200 m, som også er høyeste punkt på hele det nordtyske slettelandet.

Etymologi

Navnet har trolig sammenheng med landskapet Flandern i Belgia. På 1100-tallet slo flamske nybyggere seg ned i området; disse kalte seg «Vlämlinge». I Fläming finnes flere stedsnavn som kan ha sine paralleller i Flandern: Niemegk – Nijmegen, Brück – Brugge og Euper – Ypern. Som navn på området kom Fläming ikke i bruk før på 1800-tallet – tidligere ble det kalt Sächsischer Grenzwall.

Byer

Fläming er stadig et jordbruksområde, med bare mindre byer som Ziesar, Belzig, Niemegk, Treuenbrietzen, Jüterbog, Baruth/Mark, Dahme/Mark, Wittenberg, Loburg, Möckern og Zerbst.